作者:王同祖
標題:摸魚兒
內容:記年時、荔枝香裡，深紅一片成陣。迎風浴露精神爽，誰似阿嬌丰韻。黃昏近。望翠幕玳席，粉面雲鬟映。嬌波微瞬。向燭影交相，歌聲閒繞，私語畫闌並。佳期事，好處天還慳吝。鶯啼燕語無定。一輪明月人千里，空夢雲溫雨潤。蕭郎病。恨天闊鴻稀，杳杳沈芳訊。日長人靜。但時把好山，學他媚嫵，偷就眉峰印。